b'\n_START_ARTICLE_\nAltichiero\n_START_PARAGRAPH_\nAltikjeras (it. Altichiero di Domenico da Zevio, kitaip Aldighieri, Aldigheri, apie 1330\xc2\xa0\xe2\x80\x93 iki 1393\xc2\xa0m. baland\xc5\xbeio 10 d.)\xc2\xa0\xe2\x80\x93 ital\xc5\xb3 protorenesanso dailininkas, laikomas Veronos dail\xc4\x97s mokyklos pradininku.\n_START_SECTION_\nBiografija\n_START_PARAGRAPH_\nAltikjeras gim\xc4\x97 apie 1330\xc2\xa0m. tikriausiai Dzevio miestelyje netoli Veronos. Dailininkas pirm\xc4\x85kart pamin\xc4\x97tas Veronoje 1369\xc2\xa0m. pasira\xc5\xa1\xc4\x99s sutartyje kaip liudininkas. D\xc5\xbeord\xc5\xbeas Vazaris mini j\xc4\xaf buvus artimu Veronos valdytoj\xc5\xb3, Della Scala gimin\xc4\x97s draugu. Jis apie 1364\xc2\xa0m. buvo atlik\xc4\x99s freskas Della Scala r\xc5\xabm\xc5\xb3 did\xc5\xbeiojoje sal\xc4\x97je Veronoje (nei\xc5\xa1likusios). Fresk\xc5\xb3 tematika buvo Flavijaus Juozapo istorijos \xe2\x80\x9e\xc5\xbdyd\xc5\xb3 karai\xe2\x80\x9c motyvais. Po to Altikjeras keliavo \xc4\xaf Paduj\xc4\x85, tikriausiai Fran\xc4\x8desko I Kararos kvietimu. Pirmuoju jo u\xc5\xbesakymu buvo fresk\xc5\xb3 ciklas Carrara r\xc5\xabmuose Petrarkos k\xc5\xabrybos motyvais, vaizdav\xc4\x99s \xc5\xbeymi\xc5\xb3 heroj\xc5\xb3 portretus. Freskos buvo baigtos iki 1379\xc2\xa0m., i\xc5\xa1 j\xc5\xb3 i\xc5\xa1liko tik vienas fragmentas, vaizduojantis studijuojant\xc4\xaf Petrark\xc4\x85 (freskos peiza\xc5\xbeas buvo pertapytas v\xc4\x97liau). 1372\xc2\xa0m. architektas Andriolo de Santi buvo u\xc5\xbesakytas pastatyti San Giacomo koply\xc4\x8di\xc4\x85 (dabar San Felice) \xc5\xa0v. Antano Paduvie\xc4\x8dio bazilikoje Padujoje. J\xc4\x85 tur\xc4\x97jo i\xc5\xa1dekoruoti Altikjeras. Gali b\xc5\xabti, kad jam pad\xc4\x97jo dailininkas Jacopo Avanzi, nes dalyje fresk\xc5\xb3 fragment\xc5\xb3 jau\xc4\x8diama kita stilistika. 1379\xc2\xa0m. Altikjerui u\xc5\xbe darbus buvo u\xc5\xbemok\xc4\x97ta 792 dukat\xc5\xb3 suma, kurios dydis rodo, kad Altikjeras buvo pagrindiniu koply\xc4\x8dios fresk\xc5\xb3 k\xc5\xabr\xc4\x97ju. Ma\xc5\xbedaug tuo metu Altikjeras dekoravo Dotto gimin\xc4\x97s kap\xc4\x85 Eremit\xc5\xb3 ba\xc5\xbeny\xc4\x8dioje (sunaikinta)._NEWLINE_Apie 1377\xc2\xa0m. \xc5\xa1alia \xc5\xa0v. Antano Paduvie\xc4\x8dio bazilikos ba\xc5\xbeny\xc4\x8dios buvo pastatyta San Giorgio oratorija, kuri tikriausiai i\xc5\xa1kart buvo skirta papuo\xc5\xa1ti i\xc5\xa1 vidaus pasakojamojo pob\xc5\xabd\xc5\xbeio freskomis, kaip tai padar\xc4\x97 D\xc5\xbeotas Arenos koply\xc4\x8dioje. Darbus tikriausiai u\xc5\xbesak\xc4\x97 koply\xc4\x8dios u\xc5\xbesakovas Raimondino de Lupi (mir\xc4\x99s 1379\xc2\xa0m.), kurio kapas yra koply\xc4\x8dios viduryje. 1384\xc2\xa0m. Altikjero darbus pri\xc4\x97m\xc4\x97 paveld\xc4\x97tojas Bonifacio Lupi. Freskos priskiriamos vien Altikjero rankai. 1384\xc2\xa0m. Altikjeras su kitais asmenimis pamin\xc4\x97tas Veronoje kaip beneficij\xc5\xb3 gav\xc4\x97jas u\xc5\xbe Gianpaolo Pantagliati da Arzignano, kuris rezidavo Padujoje. Altikjeras Veronoje dirbo ties freskomis Conti Serenghi r\xc5\xabmuose (nei\xc5\xa1lik\xc4\x99). Kitas freskas atliko Cavalli koply\xc4\x8dioje San Anastasia ba\xc5\xbeny\xc4\x8dioje Veronoje. 1393\xc2\xa0m. baland\xc5\xbeio 10 d. datuotas u\xc5\xbesakymas sukurti kry\xc5\xbei\xc5\xb3 vienuolyne Mantujoje. Jame minimas Altikjero atminimo pagerbimas, kas rodo, kad iki \xc5\xa1ios datos dailininkas mir\xc4\x97. Kiti darbai, kurie priskiriami Altikjerui, yra \xe2\x80\x9eNukry\xc5\xbeiavimo\xe2\x80\x9c panel\xc4\x97 (Vird\xc5\xbeinijos meno muziejuje) ir du pie\xc5\xa1iniai (Pary\xc5\xbeiuje, Nacionalin\xc4\x97je bibliotekoje). Altikjeras buvo reik\xc5\xa1mingu savo meto \xc5\xa0iaur\xc4\x97s Italijos dalininku, jo k\xc5\xabryb\xc4\x85, pasak D\xc5\xbeord\xc5\xbeo Vazario, auk\xc5\xa1tai vertino Donatelas ir Mantenja. \xc4\xaetakos p\xc4\x97dsak\xc5\xb3 galima atsekti Fra Filipo Lipio freskose. Paties Altikjero k\xc5\xabryba buvo \xc5\xbeenkliai paveikta D\xc5\xbeoto fresk\xc5\xb3 Padujos Arenos koply\xc4\x8dioje.'